

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

Λευκάδα, 24.03.25

**Μήνυμα Δημάρχου Λευκάδας Ξενοφώντα Βεργίνη για την 25η Μαρτίου 1821**

Η 25η Μαρτίου αποτελεί ημέρα διπλής γιορτής για το Έθνος μας: θρησκευτικής και εθνικής. Γιορτάζουμε τον Ευαγγελισμό της Θεοτόκου, την ελπιδοφόρα αναγγελία της σωτηρίας του ανθρώπου και ταυτόχρονα τιμούμε την έναρξη της Εθνικής Επανάστασης του 1821 που οδήγησε στην ελευθερία και την ανεξαρτησία του ελληνικού λαού.

Οι δύο αυτές κορυφαίες στιγμές της Ορθοδοξίας και της Ιστορίας μας, συνδέονται με έναν βαθύ συμβολισμό: την πίστη, την ελπίδα και τη δύναμη του ανθρώπου όταν μάχεται για το δίκαιο, τον τόπο του και την ελευθερία του. Οι αγωνιστές του ’21, με απαράμιλλο θάρρος, αυτοθυσία και ομοψυχία, έγραψαν τις πιο λαμπρές σελίδες της ιστορίας του ελληνικού έθνους.

Η 25η Μαρτίου μας καλεί να αναλογιστούμε, να τιμήσουμε τους ήρωες μας και να εμπνευστούμε από τις πράξεις τους. Να κρατήσουμε ζωντανές τις αξίες για τις οποίες θυσιάστηκαν οι πρόγονοί μας και να τις μεταλαμπαδεύσουμε στις επόμενες γενεές, χτίζοντας ένα μέλλον με συνοχή, προοπτική και εθνική αυτοπεποίθηση.

Εύχομαι χρόνια πολλά και οικογενειακή ευτυχία σε όλες και όλους.  
Ζήτω η 25η Μαρτίου!  
Ζήτω η Ελευθερία!  
Ζήτω η Ελλάδα!

**Ο Δήμαρχος Λευκάδας**  
Δρ.Ξενοφών Βεργίνης